প্রকৃতির রুদ্ররূপ! ট্রাম্পের দেশে প্রাণ হারাচ্ছে একের পর এক মানুষ

ওয়েব ডেস্ক: ভয়ঙ্কর তুষারঝড়ে (Snow Storm) কার্যত বিপর্যস্ত আমেরিকার (USA) দক্ষিণাঞ্চল। প্রবল ঠান্ডার (Cold Wave) সঙ্গে চলছে একটানা তুষারপাত। এর ফলে টেক্সাস, লুইসিয়ানা, মিসিসিপি, আলাবামা, জর্জিয়া, সাউথ ক্যারোলিনা এবং ফ্লোরিডার বিস্তীর্ণ অঞ্চল এখন বরফে ঢেকে গিয়েছে। এইসব শহরে ইতিমধ্যে বন্ধ হয়ে গিয়েছে স্কুল-কলেজ এবং সরকারি দফতর। ব্যাহত বিমান পরিষেবা ও সড়কপথের যান চলাচল। পরিস্থিতি এমন যে, কিছু কিছু অঞ্চলে বরফের স্তর ১০ ইঞ্চি পর্যন্ত জমে গিয়েছে।

টেক্সাস, জর্জিয়া এবং মিলওয়াকিতে ঠান্ডার কারণে প্রাণ হারিয়েছেন অন্তত চারজন। বিমান পরিষেবার উপর এই দুর্যোগের বিরাট প্রভাব পড়েছে। জানা গিয়েছে, লুই আর্মস্ট্রং নিউ অরলিন্স আন্তর্জাতিক বিমানবন্দরসহ বিভিন্ন বিমানবন্দরে ২১০০-রও বেশি উড়ান বাতিল করা হয়েছে। লুইসিয়ানার গভর্নর জেফ ল্যান্ড্রি বলেছেন, ‘‘এই ভয়াবহ পরিস্থিতি সামাল দিতে প্রশাসন সর্বতোভাবে চেষ্টা চালাচ্ছে। প্রয়োজন ছাড়া মানুষকে রাস্তায় বেরোতে নিষেধ করা হয়েছে।”

আরও পড়ুন: WHO থেকে বেরিয়ে গেল আমেরিকা! ট্রাম্পের নতুন খেলা শুরু?

প্রকৃতির এই রুদ্ররূপ আমেরিকানদের মনে করিয়ে দিয়েছে ১৯৬৩ সালের তুষারঝড়ের কথা। বিশেষত নিউ অরলিন্স ও লুইসিয়ানা অঞ্চলে গত ছয় দশকে এত তুষারপাত হয়নি। আবহাওয়াবিদদের মতে, আগামী সপ্তাহে তাপমাত্রা আরও কমতে পারে। ফলে পরিস্থিতি আরও ভয়াবহ হয়ে উঠতে পারে।

প্রসঙ্গত, দু’সপ্তাহ আগেই ‘স্টর্ম ব্লেয়ার’ নামের তুষারঝড়ে পূর্ব ও মধ্য আমেরিকা বিপর্যস্ত হয়েছিল। সেই ঘটনায় পাঁচজন প্রাণ হারান এবং সাতটি প্রদেশে জরুরি অবস্থা ঘোষণা করা হয়। এবারের তুষারঝড়ও দক্ষিণাঞ্চলের বাসিন্দাদের জীবনযাত্রাকে কার্যত স্থবির করে দিয়েছে। ঘন ঘন বিদ্যুৎ সংযোগ বিচ্ছিন্ন হচ্ছে। খাবার ও জ্বালানি সরবরাহেও বাধা সৃষ্টি হয়েছে। বহু এলাকা থেকে পানীয় জলের অভাবের খবর পাওয়া যাচ্ছে।