নতুন বছরে উত্তরবঙ্গে তুষারপাত? আপডেট দিল হাওয়া অফিস

কলকাতা: নতুন বছর শুরুর মুখে শীতের দাপটে জবুথবু গোটা বাংলা (Winter Update)। উত্তরবঙ্গে বর্ষবরণের দিনে তুষারপাতের (Snowfall in Maidan) সম্ভাবনার খবরে উচ্ছ্বসিত পর্যটকরা। সোমবার সকাল থেকেই রাজ্যের বিভিন্ন জেলায় ঘন কুয়াশার দাপট চোখে পড়েছে। দৃশ্যমানতা অনেক জায়গায় নেমে এসেছে বিপজ্জনক মাত্রায়। শীতের প্রকোপে স্বাভাবিক জনজীবন কার্যত স্তব্ধ (Weather Update)।

আলিপুর আবহাওয়া দফতর জানিয়েছে, সোমবার সকালে কলকাতার সর্বনিম্ন তাপমাত্রা ছিল ১৩.৫ ডিগ্রি সেলসিয়াস, যা স্বাভাবিকের তুলনায় ০.৩ ডিগ্রি কম। রবিবার বিকেলে শহরের সর্বোচ্চ তাপমাত্রা ছিল ২১.৪ ডিগ্রি সেলসিয়াস, যা স্বাভাবিকের থেকে প্রায় ৪ ডিগ্রি কম। বাতাসে জলীয় বাষ্পের পরিমাণ ছিল ৫৮ থেকে ৯১ শতাংশ। আগামী ২৪ ঘণ্টায় কলকাতার সর্বনিম্ন তাপমাত্রা ১৩ ডিগ্রির আশেপাশেই থাকার সম্ভাবনা। তবে এরপর ধীরে ধীরে তাপমাত্রা প্রায় ২ ডিগ্রি সেলসিয়াস পর্যন্ত বাড়তে পারে।

আরও পড়ুন: নতুন বছরেও শীতের দাপট? ৩১ ডিসেম্বর পর্যন্ত কনকনে ঠান্ডা

আবহাওয়াবিদদের মতে, বর্তমানে জম্মু-কাশ্মীরে সক্রিয় রয়েছে পশ্চিমী ঝঞ্ঝা। ৩০ ডিসেম্বর উত্তর-পশ্চিম ভারতে নতুন করে পশ্চিমী ঝঞ্ঝা প্রবেশ করবে। তার প্রভাবে উত্তর-পশ্চিম দিক থেকে আসা শীতল হাওয়ার গতি কিছুটা কমতে পারে, যার ফলে তাপমাত্রা সামান্য ঊর্ধ্বমুখী হওয়ার সম্ভাবনা রয়েছে।

এদিকে, পশ্চিমের জেলাগুলিতে সর্বনিম্ন তাপমাত্রা ৯ থেকে ১০ ডিগ্রি সেলসিয়াসের কাছাকাছি থাকবে। উপকূলবর্তী জেলাগুলিতে সর্বনিম্ন তাপমাত্রা ১৩ থেকে ১৬ ডিগ্রির মধ্যে থাকতে পারে। বর্ষবরণের রাতে দার্জিলিংয়ের উঁচু পার্বত্য অঞ্চল, সান্দাকফু ও চটকপুরে হালকা তুষারপাতের সম্ভাবনা রয়েছে। সিকিমেও তুষারপাত হতে পারে। পশ্চিমী ঝঞ্ঝার প্রভাবে দার্জিলিংয়ে বৃষ্টি এবং জলপাইগুড়ি, আলিপুরদুয়ার ও কালিম্পং জেলায় হালকা বৃষ্টির সম্ভাবনাও রয়েছে। সেখানে তাপমাত্রা ৪ থেকে ৬ ডিগ্রির মধ্যে ঘোরাফেরা করতে পারে।

উত্তরবঙ্গের দার্জিলিং, আলিপুরদুয়ার, মালদহ, উত্তর ও দক্ষিণ দিনাজপুর জেলায় ঘন কুয়াশার সতর্কতা জারি হয়েছে। দৃশ্যমানতা ৫০ মিটারে নেমে আসতে পারে। একই সঙ্গে দিল্লি, পাঞ্জাব, হরিয়ানা, রাজস্থান-সহ একাধিক রাজ্যে শৈত্যপ্রবাহের সতর্কতাও জারি করেছে আবহাওয়া দফতর।